b'\n_START_ARTICLE_\nAbenida Andrews\n_START_SECTION_\nKasaysayan\n_START_PARAGRAPH_\nAng abenida ay dating tinawag na\xc2\xa0Nichols Field Road, na di-kalaunan ay naging\xc2\xa0Nichols Road, mula sa dating base panghimpapawid ng Estados Unidos sa Pasay na pinagsisilbihan nito. Ang Palapagang Nichols naman ay pinangalan kay Kapitan Henry E. Nichols, isang komander mula sa Hukbong Dagat ng Estados Unidos ng barkong USS Monadnock, noong Digmaang Pilipino-Amerikano. Itinayo ang base panghimpapawid noong 1912; pagkaraan nito, itinayo ang daan patungong\xc2\xa0Fort McKinley (Fort Bonifacio ngayon) at sa Bulebar Dewey (Bulebar Roxas ngayon). Ang kabuuan ng kahabaan ng daan mula Dewey hanggang Fort McKinley ay pinangalanang Nichols Road._NEWLINE_Sa kasalukuyan, ang bahagi ng dating Nichols Road sa Fort Bonifacio/Taguig ay pinangalanang Abenida Lawton. Ang nalalabing bahagi ng daan sa Pasay ay pinangalanang Abenida Andrews, mula kay\xc2\xa0Frank Maxwell Andrews, ang general officer ng Hukbong Katihan ng Estados Unidos noong Ikalawang Digmaang Pandaigdig at isa sa mga nagtatag ng United States Army Air Force.'